**“ISKRA” d.o.o.**

**Direktoru**

**Vladimiru Miljeviću**

**PREDMET: Pitanja insajdera.**

**----------------------------------------------------------------------**

**Povodom fantomskog rušenja u Savamali u noći 24/25.04.2016.godine u toku su sledeći sudski postupci:**

**1.Krivični postupci na osnovu podnete krivične prijave pred Prvim osnovnim javnim tužilaštvom u Beogradu i Višim javnim tužilaštvom u Beogradu.**

**Odmah nakon fantomskog rušenja, već sledećeg dana 25.04.2016.godine podneta je krivična prijava Prvom osnovnom javnom tužilaštvu, koje je predmet ustupilo Višem javnom tužilaštvu u Beogradu.**

**“ISKRA” d.o.o. nikada nije pozvana od tužilaštva da da bilo kakvu izjavu ili obaveštenje o dogadjajima.**

**2.Parnični postupak za naknadu štete.**

**Pred Privrednim sudom u Beogradu u toku je parnični postupak za naknadu štete za porušene objekte i oduzeto zemljište, i tužba je podneta protiv “Millennium team”, “Beograda na vodi”, Grada Beograda i Republike Srbije.**

**U toku prvostepenog postupka je izvedeno vrlo malo dokaza, većina dokaznih predloga “ISKRE” je odbijena i sud je doneo dosta čudnu presudu, pa je utvrdio da postoji osnov odgovornosti za štetu prema Republici Srbiji, a odbio je tužbeni zahtev u odnosu na “Millennium team”, “Beograd na vodi” i Grad Beograd.**

**Obrazloženje takve presude u odnosu na usvojeni deo tužbenog zahteva prema Republici Srbiji se u pretežnom delu zasnivao na krivičnoj odgovornosti policijskog službenika Gorana Stamenkovića, ali i na tome da je država dužna da obezbedi mir i sigurnost svojih gradjana i zaštitu njihove imovine.**

**Što se tiče toga da je sud odbio da su i ostali tuženi odgovorni za štetu, obrazloženo je tako da za tu činjenicu nema dokaza.**

**Protiv prvostepene presude je žalbu uložio državni pravobranilac i punomoćnik “ISKRE” d.o.o., i pre nekoliko nedelja žalbe su usvojene i predmet vraćen prvostepenom sudu na ponovni postupak.**

* **2 -**

**Postoji nalog drugostepenog suda, po kome je prvostepeni sud dužan da postupi, te treba da se izvedu dokazi koji su odbijeni, kao što je pribavljanje spisa i čitanje izveštaja Zaštitnika gradjana, saslušanje svedoka Gorana Stamenkovića, saslušanje svedoka-policijskog službenika Veljin Igora koji je odbio da primi krivičnu prijavu, gledanje video zapisa koji je u posedu mreže KRIK, kao i veštačenje visine štete.**

**Prvo sudjenje u ponovljenom postupku je zakazano za dan 06.06.2023.godine a u predmetu sudi sudija Marija Medenica.**

**Iako je sud bio dužan da nakon ukidanja presude novu glavnu raspravu zakaže i održi u roku od 30 dana, to se nije dogodilo, što kreira odredjeni signal da će se i u ponovljenom postupku odugovlačiti sa sudjenjem, te kako stvari stoje, ako se tim tempom nastavi, do nove prvostepene presude bismo mogli da dodjemo tek krajem 2024.godine.**

**Prema tome, prvostepeni postupak je praktično na početku, iako Privredni sud u Beogradu uopšte nije opterećen predmetima kao redovni sudovi, te je potpuno moguće i izvodljivo da se ročišta zakazuju na mesec dana.**

**3.Postupak pred sudom u Strazburu.**

**“ISKRA” d.o.o. je podnela nekoliko predstavki Evropskom sudu za ljudska prava u Strazburu, a te predstavke se odnose na više sudskih postupaka koji su bili okončani nepovoljno, u smislu da je za rušenje objekata čak i pre fantomskog rušenja za koje je pravnosnažno utvrdjeno da su ih srušili “Beograd na vodi” i “Millennium team”, sud odbio da pruži državinsku zaštitu i da naloži uspostavljanje predjašnjeg stanja, što je nužna zakonska posledica kada se utvrdi smetanje poseda kao što se kod nas utvrdilo.**

**Podneta je predstavka sudu u Strazburu i protiv odluke suda da Grad Beograd nije oduzeo državinu fantomskim rušenjem, iako je na Grad Beograd jasno i nedvosmisleno u javnom nastupu ukazao predsednik Republike, te su svi ovi postupci spojeni u jedan i vode se pod zajedničkim brojem 53002/21.**

**Krajem novembra 2022.godine primljen je dopis suda u Strazburu kojim je i “ISKRI” i Republici Srbiji ostavljen rok od 12 nedelja za postizanje “prijateljskog poravnanja”.**

**Državni pravobranilac je odbio bilo kakve pregovore radi mirnog rešenja spora i o tome je obavestio sud u Strazburu 17.02.2023.godine.**

**Nakon toga, otvoren je glavni postupak ispitivanja osnovanosti predstavke i zahteva za pravično zadovoljenje, te je ostavljen rok Državnom pravobraniocu tj.Republici Srbiji da da odgovor na tužbu do 17.maja 2023.godine.**

* **3 -**

**Nama je i dalje neshvatljivo da smo prinudjeni da vodimo beskonačne postupke po domaćim sudovima, a da se na kraju oslanjamo na sud u Strazburu, te se pitamo da li je moguće da će naši sudovi ignorisati primenu prava, kao što su do sada radili, te da će naše zakone primenjivati Strazbur.**

**Kako stvari za sada stoje, sva je prilika da će tako biti, te da je situacija koja se “ISKRI” dogodila poznata u celom svetu, samo naše sudije i tužioci, iz njima znanih razloga, odbijaju da pogledaju istini u oči i da podele pravdu onako kako sudijska zakletva to od njih traži.**

**Beograd, 21.04.2023.godine Adv. Matić M. Ana**